text:
 |
 52013PC0860
 Priekšlikums EIROPAS PARLAMENTA UN PADOMES LĒMUMS par makrofinansiālo palīdzību Tunisijas Republikai /* COM/2013/0860 final - 2013/0416 (COD) */
 PASKAIDROJUMA RAKSTS
 1. PRIEKŠLIKUMA KONTEKSTS
 · Priekšlikuma pamatojums un mērķi
 Tunisijas
 ekonomiku ir negatīvi ietekmējuši iekšējie nemieri, kas
 sākās pēc 2011. gada revolūcijas,
 reģionālā nestabilitāte (it īpaši karš
 Lībijā) un nelabvēlīga ekonomiskā situācija
 pasaulē, jo īpaši eurozonā, ar kuru Tunisija uztur ciešus
 tirdzniecības un finanšu sakarus. 2011. gadā ekonomikā bija
 lejupslīde, un, neraugoties uz mērenu ekonomikas atlabšanu
 2012. gadā, kad pieauga tūrisms un ārvalstu tiešie
 ieguldījumi (ĀTI) un aktivizējās saimnieciskā
 darbība, makroekonomiskā situācija vēl aizvien ir
 ļoti nestabila. Jo īpaši fiskālā situācija un
 maksājumu bilance ir būtiski pasliktinājušās, radot
 vajadzību pēc ievērojamiem finanšu resursiem.
 Pēc tam, kad 2011. gada
 14. janvārī tika gāzts prezidents Ben Ali, valsts
 vienlaikus veic nozīmīgus pasākumus, lai ieviestu
 demokrātiskus mehānismus, tostarp organizētu brīvas
 vēlēšanas un izveidotu Nacionālo konstitucionālo asambleju.
 Kaut arī politiskās pārejas process nav bijis bez grūtībām
 un nestabilitātes periodiem, paredzams, ka šā procesa
 rezultātā tiks apstiprināta jauna konstitūcija un
 2014. gada pirmajā pusē tiks organizētas jaunas
 vēlēšanas.
 Šajos
 apstākļos Tunisijas iestādes 2013. gada aprīļa
 vidū vienojās ar Starptautiskā Valūtas fonda (SVF)
 pārstāvjiem par rezerves vienošanos (SBA)
 1,75 miljardu ASV dolāru apmērā (tas atbilst 400 %
 no kvotas) ar 24 mēnešu termiņu; SVF valde šo vienošanos
 apstiprināja jūnijā. SBA mērķis ir
 atbalstīt valdības ekonomikas reformu programmu, samazināt
 ekonomisko nestabilitāti un sekmēt ilgtspējīgu un
 iekļaujošu izaugsmi.
 Šajā
 kontekstā Tunisijas valdība 2013. gada 28. augustā lūdza
 Eiropas Savienībai makrofinansiālo palīdzību (MFP)
 500 miljonu euro apmērā, lūdzot piešķirt daļu
 no palīdzības dotācijas veidā (skatīt
 pieprasījuma vēstuli pielikumā). Eiropas Komisija iesniedz
 Eiropas Parlamentam un Padomei priekšlikumu, ar ko Tunisijas Republikai
 piešķir makrofinansiālo palīdzību maksimāli
 250 miljonu euro apmērā. Palīdzība tiktu
 piešķirta vidēja termiņa aizdevumu veidā, neparedzot
 dotācijas komponentu, jo Tunisija neizpilda atbilstības
 kritērijus par dotāciju izmantošanu MFP darbībās.
 Ierosinātā ES
 MFP palīdzētu Tunisijai segt daļu no savām
 SVF programmas kontekstā atlikušajām ārējā
 finansējuma vajadzībām 2014. un 2015. gadā, kuras
 saskaņā ar aplēsēm ir 3,0 miljardi ASV dolāru.
 Makrofinansiālā palīdzība mazinātu maksājumu
 bilances un fiskālo īstermiņa nelīdzsvarotību
 ekonomikā, vienlaikus atbalstot korekciju un reformu programmu, kas
 saskaņota ar SVF un Pasaules Banku, kā arī reformas, par
 kurām gūta vienošanās atbilstoši ES budžeta atbalsta
 pasākumiem, jo īpaši valsts veidošanas līgumu
 „Atveseļošanas atbalsta programma” (Programme d’Appui à la Relance,
 PAR), ko daļēji finansē no ES SPRING programmas
 „Atbalsts partnerībai, reformām un iekļaujošai izaugsmei” (Support
 for Partnership Reform and Inclusive Growth) līdzekļiem.
 Ierosinātā
 makrofinansiālā palīdzība atbilst G8 Dovilas
 augstākā līmeņa sanāksmē ierosinātās
 Partnerības iniciatīvas mērķiem un jaunās Eiropas
 kaimiņattiecību politikas (EKP) ievirzēm. Tā būtu
 signāls citām reģiona valstīm, ka ES ir gatava ekonomisko
 grūtību brīžos atbalstīt valstis, kas uzsāk politiskas
 reformas.
 Šajā
 kontekstā Komisija uzskata, ka ir ievēroti politiskie un ekonomiskie
 priekšnosacījumi MFP darbībai atbilstoši ierosinātajai summai un
 veidam.
 · Vispārīgais konteksts
 Pēc smagas
 lejupslīdes 2011. gadā, kad iekšzemē notikušo politisko
 nemieru un Lībijas konflikta rezultātā ekonomika saruka par
 1,9 %, 2012. gadā, neraugoties uz nelabvēlīgu
 starptautisko un iekšējo ekonomisko situāciju, sākās
 mērena atlabšana, reālai IKP izaugsmei saskaņā ar
 aplēsēm pieaugot līdz 3,6 %; tam par iemeslu
 galvenokārt bija tūrisma un ĀTI plūsmu palielinājums.
 Neskatoties uz daudzsološo ražošanas aktivitātes pieaugumu un līdz
 2013. gada vidum konstatēto tūrisma palielinājumu,
 ieilgušais politiskais strupceļš, mazāka nekā paredzēts
 izaugsme Eiropas Savienībā (kas ir Tunisijas svarīgākā
 tirdzniecības partnere) un jaunietekmes valstu tirgos, kā arī
 slikta raža ir palēninājuši ekonomikas aktivitāti. SVF nesen
 pārskatīja savu prognozi par IKP izaugsmi 2013. gadā,
 samazinot to no 4 % līdz 3 %. Arī prognoze par izaugsmi
 2014. gadā ir pārskatīta samazinājuma virzienā,
 proti, no 4,5 % līdz 3,7 %, un riski viennozīmīgi
 liecina par lejupvērstu tendenci, tādējādi
 atspoguļojot politisko situāciju valstī.
 Bezdarbs joprojām rada nopietnas bažas, proti, 2013. gada jūnija
 beigās bezdarba līmenis bija 15,9 % salīdzinājumā
 ar 13,5 % pirms revolūcijas, īpaši augsts tas ir jauniešu un
 sieviešu vidū. Kopš 2012. gada sākuma ir konstatējams inflācijas
 spiediens, kura iemesls galvenokārt ir administratīvi regulējamo
 enerģijas cenu palielinājums un augstākas cenas par
 pārtiku. Tomēr līdz septembrim inflācija ir
 samazinājusies līdz 5,7 % (pamatinflācija līdz
 4,4 %), un paredzams, ka tā paliks stabila aptuveni šajā
 līmenī.
 2011. gadā
 un 2012. gada pirmajos mēnešos tika īstenota stimulējoša monetārā
 politika, lai reaģētu uz lielo potenciālā un
 faktiskā ražošanas apjoma starpību un samērā stabilo
 pamatinflāciju. Tomēr pēc tam, kad inflācijas pieaugums
 sāka paātrināties un ārējā un fiskālā
 bilance vēl vairāk pasliktinājās, Tunisijas
 Centrālā banka (CBT) veica dažus ierobežojošus pasākumus,
 kopš 2012. gada augusta palielinot savu procentu pamatlikmi par
 50 bāzes punktiem (līdz 4 %).
 Attiecībā
 uz publiskā sektora finansēm SVF programmā bija
 paredzēta mērena fiskālā korekcija 2013. gadā,
 proti, bija plānots, ka fiskālais deficīts palielināsies
 līdz 7,3 % no IKP, kas visumā atspoguļo izmaksas par banku
 plānoto rekapitalizāciju un kavēto maksājumu atmaksu.
 Tomēr jaunākās tendences liecina, ka tad, ja netiktu veikti
 jauni pasākumi, būs ievērojama fiskālā novirze (tagad
 tiek prognozēts, ka, neveicot korektīvus pasākumus,
 deficīts sasniegs 8,4 % no IKP). Paredzams, ka šo fiskālā
 stāvokļa pasliktināšanos 2013. gadā –
 līdzīgi kā pagājušā gadā – daļēji
 izlīdzinās zemāks valsts ieguldījumu izpildes
 līmenis.
 Attiecībā
 uz 2014. gadu SVF aicina īstenot papildu korekciju aptuveni
 2 procentu punktu apmērā no IKP, lai tādējādi
 sasniegtu plānoto deficīta mērķi (6,4 % no IKP).
 Domājams, ka korektīvie pasākumi ietvers enerģijas
 tarifu pielāgošanu, vienlaikus izstrādājot mērķtiecīgāku
 sociālā nodrošinājuma tīklu, pastiprināti
 kontrolējot algu izdevumus publiskajā sektorā (kuri veido
 aptuveni 13 % no IKP un 60 % no ieņēmumiem), paaugstinot
 akcīzes nodokļus un pastiprinot pasākumus, kuru mērķis
 ir uzlabot publiskā sektora izdevumu efektivitāti. Turklāt
 finanšu nozares rekapitalizācijai vajadzīgie līdzekļi
 būtu pareizi jānosaka tiesību aktos.
 Vispārējās
 valdības parāds 2012. gadā saglabājās
 44 % apmērā no IKP, taču paredzams, ka līdz šā
 gada beigām tas nedaudz palielināsies (līdz 45,3 % no IKP)
 un 2014. gadā sasniegs 49,5 % no IKP. Parādu apkalpošana
 saglabājas kontrolējamā līmenī, proti, 6 %
 apmērā no kopējiem budžeta izdevumiem.
 Tas, ka
 2012. gadā (neraugoties uz pieprasījuma samazinājumu
 pasaulē (jo īpaši Eiropas Savienībā) un ilgstoši
 augstām izejvielu cenām) atjaunojās izaugsme, veicināja tekošā
 konta deficīta pieaugumu līdz 8,1 % no IKP.
 2013. gadā deficīts palielinājās vēl vairāk;
 jaunākās prognozes norāda uz pasliktinājumu aptuveni
 8,3 % apmērā no IKP salīdzinājumā ar SFV
 programmā noteikto mērķi, proti, 7,5 % no IKP. Turklāt
 ĀTI plūsmas līdz šim 2013. gadā ir bijušas aptuveni
 par 40 % mazākas, nekā SVF programmā sākotnēji
 paredzēts. Arī oficiālās palīdzības ietvaros
 saņemtie maksājumi ir krietni mazāki par plānoto. Šo
 finansējuma iztrūkumu rezultātā un sakarā ar to, ka
 tekošā konta deficīts bija lielāks par plānoto, Tunisijai
 2013. gadā būs ievērojams maksājumu bilances
 deficīts (aptuveni 750 miljoni ASV dolāru), kaut arī
 iespējams aizdevums no Kataras varētu palīdzēt
 samazināt šo deficītu. SVF sagaida, ka šis iztrūkums tiks segts,
 pateicoties ārvalstu valūtas rezervju sarukumam par
 600 miljoniem ASV dolāru salīdzinājumā ar
 sākotnējiem programmas mērķiem un turpmākam
 publiskā sektora ieguldījumu (kuros ir liels importa īpatsvars)
 samazinājumam.
 Pēc tam, kad
 oficiālās ārvalstu valūtas rezerves 2012. gadā
 daļēji palielinājās, 2013. gada sākumā
 tās sāka strauji samazināties. 2013. gada oktobra
 beigās rezerves bija 6,9 miljardi ASV dolāru, t. i., segums
 bija nodrošināts tikai importa daudzumam, kas tiek ievests 104 dienu
 laikā. Paredzams, ka 2013. gada beigās rezerves būs
 7,5 miljardi ASV dolāru – tas ir samazinājums par
 1,1 miljardu ASV dolāru 2013. gadā
 salīdzinājumā ar sākotnēji plānoto
 mērķi šim gadam, t. i., palielinājumu par 400 miljoniem
 ASV dolāru. Tunisijas dināra nominālā faktiskā
 vērtība ir samazinājusies – par aptuveni 12 % kopš
 revolūcijas un par apmēram 6 % kopš 2013. gada sākuma.
 2011. gada krīze negatīvi
 ietekmēja vairākas svarīgākās bankas, jo īpaši
 valsts īpašumā esošās bankas, kas bija vairāk
 pakļautas riskiem saistībā ar krīzes rezultātā
 smagi cietušo tūrisma nozari. Tāpēc Tunisijas Centrālā
 banka 2012. gadā ievērojamā apmērā
 nodrošināja likviditāti komercbankām, lai palīdzētu
 tām segt savas refinansēšanas vajadzības, kaut arī jau ir
 sākts pakāpeniski samazināt likvīdu līdzekļu
 ieplūdinājumus. Atbilstoši programmai, kas saskaņota ar SVF,
 iestādes plāno turpināt krīzes skarto banku
 rekapitalizāciju un atveseļošanu.
 Papildus nepieciešamībai
 pārstrukturēt un stiprināt banku sistēmu citi svarīgi
 uzdevumi strukturālo reformu jomā ir šādi: samazināt
 bezdarbu, vienlaikus palielinot nodarbinātības
 rādītāju (jo īpaši sieviešu vidū), samazināt
 ienākumu līmeņa un reģionālās
 atšķirības, samazināt pārmērīgo atkarību no
 piekrastes zonā atrodošās eksporta nozares ar zemu pievienoto
 vērtību un reformēt cenu subsīdiju neefektīvo
 sistēmu, vienlaikus pastiprinot sociālā nodrošinājuma
 tīklu.
 Kā jau minēts, SVF valde
 2013. gada 7. jūnijā apstiprināja rezerves vienošanos
 (SBA) 1,75 miljardu ASV dolāru apmērā (400 % no
 Tunisijas kvotas) ar divu gadu termiņu. Galvenie SVF programmas
 mērķi ir i) saglabāt makroekonomisko stabilitāti, ko
 daļēji var panākt, īstenojot strukturālās
 reformas un banku selektīvu rekapitalizāciju; ii) atbalstīt
 iekļaujošu izaugsmi; iii) samazināt ārējo
 neaizsargātību un iv) pastiprināt ieguldītāju un
 līdzekļu devēju uzticību.
 Pārskatītās
 prognozes liecina par ievērojamām maksājumu bilances
 vajadzībām 2014. un 2015. gadā, un tiek lēsts, ka
 kopējais ārējā finansējuma iztrūkums būs 4,4 miljardi
 ASV dolāru. Šā finansējuma iztrūkuma iemesls
 galvenokārt ir divi faktori, proti, pastāvīgi augsts tekošā
 konta deficīts un nepieciešamība palielināt ārvalstu
 valūtas rezerves 2014. un 2015. gadā. Pēc to
 maksājumu atskaitīšanas, kas paredzēti saskaņā ar SBA
 un Pasaules Bankas attīstības politikas aizdevumu (DPL),
 Tunisijas atlikušais ārējā finansējuma iztrūkums
 šajā laikposmā ir 3,0 miljardi ASV dolāru.
 Ierosinātā ES makrofinansiālā palīdzība
 palīdzētu segt aptuveni 10,8 % no atlikušā
 ārējā finansējuma iztrūkuma 2014. un
 2015. gadā.
 · Spēkā esošie noteikumi priekšlikuma jomā
 Nav
 · Atbilstība pārējiem ES politikas virzieniem un
 mērķiem
 ES cenšas
 attīstīt ciešas attiecības ar Tunisiju un atbalstīt
 ekonomiskās un politiskās reformas Tunisijā.
 1995. gadā Tunisija bija pirmā Vidusjūras dienvidu
 reģiona valsts, kas parakstīja asociācijas nolīgumu ar ES.
 Šis asociācijas nolīgums joprojām ir divpusējās
 sadarbības juridiskais pamats. Divpusējās attiecības tika
 vēl vairāk pastiprinātas ES Eiropas kaimiņattiecību
 politikas (EKP) ietvaros, tostarp pieņemot piecu gadu EKP
 rīcības plānus, kuros tika noteikti šīs sadarbības
 stratēģiskie mērķi; jaunākais no šiem plāniem
 aptver 2013.–2017. gada laikposmu. Tunisija ir arī Savienības
 Vidusjūrai locekle. Ekonomiskās saiknes ar Eiropas Savienību ir
 būtiskas. Lielākais īpatsvars Tunisijas ārējā
 tirdzniecībā attiecas uz tirdzniecību ar ES.
 2012. gadā uz Eiropas Savienību attiecās 59,3 % no
 Tunisijas importa un 68,1 % no valsts eksporta. Turklāt Tunisija ir
 ievērojami atkarīga no Eiropas Savienības ārvalstu tiešo
 ieguldījumu un citu finanšu plūsmu, kā arī naudas
 pārvedumu un tūrisma plūsmu ziņā. 2008. gadā
 Tunisija pabeidza tarifu atcelšanu rūpniecības ražojumiem,
 tādējādi kļūstot par pirmo Vidusjūras
 reģiona valsti, kas noslēdza brīvās tirdzniecības
 nolīgumu ar ES. Eiropas Savienība Tunisijai ir piedāvājusi
 risināt sarunas par padziļinātu un visaptverošu brīvās
 tirdzniecības nolīgumu, lai sniegtu Tunisijai pilnu pieeju ES
 vienotajam tirgum; taču sarunas vēl nav sākušās.
 ES
 makrofinansiālā palīdzība papildinātu EKPI un SPRING
 programmas ietvaros piešķirtās dotācijas (ar kopsummu
 445 miljoni euro) un jo īpaši nosacījumus, kas paredzēti PAR III
 „paketē”, kurā piedalās Eiropas Savienība. Šo abu programmu
 īstenošanā tiks nodrošināta cieša koordinācija, jo tās
 ir savstarpēji papildinošas un pastiprinošas. Plānotā makrofinansiālā
 palīdzība nodrošinās maksājumu bilances īstermiņa
 atbalstu, savukārt ar valsts veidošanas līgumu tiks atbalstīta
 demokrātiskās pārejas procesa pabeigšana, īstenojot
 ekonomikas un politikas pārvaldības pasākumus. Atbalstot to, ka
 Tunisijas iestādes pieņem piemērotu makroekonomiskās
 politikas un strukturālo reformu satvaru, ES makrofinansiālā
 palīdzība palielinātu ES iesaistes pievienoto vērtību
 un efektivitāti, ko ES cenšas panākt ar citiem finanšu instrumentiem.
 Turklāt šī makrofinansiālā palīdzība
 papildinātu starptautisko finanšu iestāžu, līdzekļu
 divpusējo devēju un citu ES finanšu iestāžu piešķirtos
 resursus, tādējādi veicinot tā finansiālā
 atbalsta kopuma vispārējo efektivitāti, par kuru
 pēckrīzes apstākļos vienojās starptautiskā
 līdzekļu devēju kopiena.
 Kopumā
 jāatzīmē, ka, kaut arī Tunisijas virzība uz
 pilnvērtīgu demokrātiju nenotiek bez grūtībām un
 saglabājas ievērojamas neskaidrības, tomēr valsts ir
 spērusi nozīmīgus soļus ceļā uz politisku
 reformu, kuras mērķis ir stiprināt demokrātiskas
 iestādes un mehānismus, tostarp daudzpartiju parlamentāro
 sistēmu, tiesiskumu un cilvēktiesību ievērošanu. Valsts
 plāno arī ekonomikas reformu programmu, kuras mērķis ir
 izveidot pamatu ilgtspējīgam, darbvietu radīšanai
 piemērotam un taisnīgam izaugsmes modelim.
 MFP priekšlikums saskan
 ar ES apņemšanos atbalstīt Tunisijas ekonomiskās un
 politiskās pārejas procesu. Priekšlikums atbilst arī tekstam
 divos MFP lēmumos par Kirgizstānas Republiku un Jordānijas
 Hāšimītu Karalisti[1].
 Kā sīkāk izskaidrots pievienotajā Komisijas dienestu darba
 dokumentā, Komisijas priekšlikums jo īpaši atbilst šādiem
 principiem: ārkārtas raksturs, politiski priekšnosacījumi,
 komplementaritāte, nosacītība un finanšu disciplīna.
 Komisija MFP
 darbības laikā turpinās uzraudzīt un novērtēt šo
 kritēriju izpildi. Attiecībā uz politisko priekšnosacījumu
 novērtējumu Komisijas dienesti cieši sadarbosies ar Eiropas
 Ārējās darbības dienestu.
 2. APSPRIEŠANĀS AR
 IEINTERESĒTAJĀM PERSONĀM UN IETEKMES NOVĒRTĒJUMU
 REZULTĀTI
 · Apspriešanās ar ieinteresētajām personām
 Makrofinansiālo palīdzību
 sniedz kā būtisku daļu no starptautiskā atbalsta, kas
 paredzēts Tunisijas ekonomikas stabilizācijai. Sagatavojot šo
 priekšlikumu par MFP, Komisijas dienesti ir apspriedušies ar Starptautisko
 Valūtas fondu un Pasaules Banku, kas jau uzsākuši plašas
 finansējuma programmas. Komisija ir arī regulāri
 sazinājusies ar Tunisijas iestādēm.
 · Ekspertu atzinumu pieprasīšana un izmantošana
 Komisija ar neatkarīgu ekspertu
 palīdzību 2013. gada decembrī sagatavos operatīvo
 novērtējumu, pārbaudot Tunisijas publiskā sektora finanšu
 aprites un administratīvo procedūru kvalitāti un ticamību.
 · Ietekmes novērtējums
 MFP un tai pievienotā ekonomisko
 korekciju un reformu programma palīdzēs apmierināt Tunisijas
 īstermiņa finansējuma vajadzības, vienlaicīgi
 atbalstot politikas pasākumus, kas vērsti uz maksājumu bilances
 un fiskālā stāvokļa stiprināšanu un
 ilgtspējīgas izaugsmes palielināšanu, kā saskaņots ar
 SVF. Tas ievērojami palīdzēs uzlabot publiskā sektora
 finanšu pārvaldības efektivitāti un pārredzamību,
 veicināt fiskālās reformas, lai palielinātu iekasēto
 nodokļu apmēru un uzlabotu nodokļu sistēmas
 progresivitāti, atbalstīt pašreizējos centienus nostiprināt
 sociālā nodrošinājuma tīklu, veicināt darba tirgus
 reformas (lai samazinātu bezdarba līmeni un paaugstinātu
 dalību darba tirgū, jo īpaši sieviešu vidū) un
 atvieglināt tādu pasākumu pieņemšanu, kuru mērķis
 ir uzlabot tiesisko regulējumu tirdzniecības un ieguldījumu
 jomā.
 3. PRIEKŠLIKUMA JURIDISKIE
 ASPEKTI
 · Ierosināto pasākumu kopsavilkums
 Eiropas Savienība Tunisijai piešķir
 makrofinansiālo palīdzību vidēja termiņa aizdevuma
 veidā, tās kopējam maksimālajam apmēram sasniedzot
 250 miljonus euro. Palīdzības mērķi būs
 šādi: i) sekmēt to, ka 2014. un 2015. gadā tiek
 segtas Tunisijas atlikušās ārējā finansējuma
 vajadzības, ko Komisija noteikusi uz SVF aplēšu pamata;
 ii) atbalstīt fiskālo konsolidāciju un ārējo
 stabilizāciju SVF programmas kontekstā; iii) atvieglot un
 veicināt Tunisijas iestāžu centienus īstenot pasākumus, kas
 noteikti ES un Tunisijas EKP rīcības plānā; un
 iv) atbalstīt centienus veikt strukturālas reformas, kuru
 mērķis ir uzlabot vispārējo makroekonomisko vadību,
 stiprināt ekonomikas pārvaldību un pārredzamību un
 uzlabot ilgtspējīgas izaugsmes nosacījumus.
 Palīdzību plānots izmaksāt
 trīs aizdevuma daļās. Palīdzības pirmās
 daļas (90 miljoni euro) izmaksa ir gaidāma 2014. gada
 vidū. Palīdzības otrā daļa (80 miljoni euro), kas
 atkarīga no vairākiem politikas pasākumiem, varētu tikt
 izmaksāta 2014. gada beigās. Trešo, t. i., pēdējo
 daļu (80 miljoni euro) varētu izmaksāt 2015. gada
 pirmajā pusē ar nosacījumu, ja ir īstenoti politikas
 pasākumi. Palīdzību pārvaldīs Komisija. Tiek
 piemēroti īpaši noteikumi par krāpšanas un citu
 pārkāpumu novēršanu saskaņā ar Finanšu regulu.
 Kā vienmēr saistībā ar MFP
 instrumentu izmaksa būtu atkarīga no pozitīva
 vērtējuma par to, kā ieviesta programma saskaņā ar SVF
 finanšu vienošanos (SBA). Turklāt Komisija un Tunisijas
 iestādes saprašanās memorandā vienotos par konkrētiem
 strukturālās reformas pasākumiem. Komisija
 pievērsīsies strukturālajām reformām, kuru
 mērķis ir uzlabot vispārējo makroekonomisko
 pārvaldību un ilgtspējīgas izaugsmes nosacījumus
 (piemēram, pievēršoties publiskā sektora finanšu
 pārvaldības pārredzamībai un efektivitātei,
 fiskālajām reformām, reformām sociālā
 nodrošinājuma tīkla nostiprināšanai, darba tirgus reformām
 un reformām, kuru mērķis ir uzlabot tiesisko regulējumu
 tirdzniecības un ieguldījumu jomā).
 Lēmums izmaksāt visu MFP aizdevumu
 veidā ir pamatots, ņemot vērā Tunisijas
 attīstības līmeni (mērot ienākumus uz vienu
 iedzīvotāju) un parāda rādītājus. Šis lēmums
 atbilst arī Pasaules Bankas un SVF attieksmei pret Tunisiju. Tunisija nav
 tiesīga saņemt koncesiju finansējumu nedz no Starptautiskās
 attīstības asociācijas (IDA), nedz no SVF Ieguldījumu
 fonda nabadzības mazināšanai un izaugsmei.
 · Juridiskais pamats
 Šā
 priekšlikuma juridiskais pamats ir LESD 212. pants.
 · Subsidiaritātes princips
 Subsidiaritātes principu piemēro,
 ciktāl dalībvalstis, darbojoties atsevišķi, nevar
 pietiekamā mērā sasniegt mērķi atjaunot
 īstermiņa makroekonomisko stabilitāti Tunisijā un
 tāpēc to labāk spēj izdarīt Eiropas Savienība.
 Galvenie iemesli tam ir budžeta ierobežojumi valstu līmenī un vajadzība
 koordinēt līdzekļu devēju darbību, lai maksimāli
 palielinātu palīdzības apmēru un efektivitāti.
 · Proporcionalitātes princips
 Priekšlikums atbilst proporcionalitātes
 principam: tas atbilst īstermiņa makroekonomiskās
 stabilitātes sasniegšanai vajadzīgajam minimumam un nepārsniedz
 to, kas vajadzīgs šim nolūkam.
 Pamatojoties uz SVF aplēsēm SBA
 kontekstā, Komisija ir secinājusi, ka palīdzības
 apmērs atbilst 10,8 % no atlikušā finansējuma
 iztrūkuma 2014. un 2015. gadā. To uzskata par
 atbilstīgu sloga sadali Eiropas Savienībai, ņemot vērā
 palīdzību, ko Tunisijai apsolījuši citi divpusējie un
 daudzpusējie līdzekļu devēji un kreditori.
 · Juridisko instrumentu izvēle
 Projektu finansēšana vai tehniskā
 palīdzība nebūtu piemērota vai pietiekama, lai sasniegtu
 šos makroekonomiskos mērķus. Salīdzinot ar citiem ES
 instrumentiem, galvenā MFP pievienotā vērtība būs
 atvieglot ārējā finansējuma iegūšanu, kā arī
 palīdzēt izveidot stabilu makroekonomisko vidi, tostarp veicinot
 maksājumu bilances un budžeta ilgtspēju un pienācīgus
 pamatnosacījumus strukturālajām reformām. Palīdzot
 izveidot pienācīgu vispārējo makroekonomikas un
 struktūrpolitikas satvaru, MFP var palielināt to pasākumu
 efektivitāti, kuri Tunisijā finansēti ar citiem,
 specifiskākiem ES finanšu instrumentiem.
 Ierosinātā programma arī
 stiprinās valdības apņēmību īstenot reformas un
 centienus izveidot ciešākas attiecības ar ES. Šis rezultāts tiks
 panākts, cita starpā izmantojot atbilstošus nosacījumus
 palīdzības izmaksāšanai. Plašākā mērogā
 programma būs signāls citām reģiona valstīm, ka
 ekonomisko grūtību brīžos ES ir gatava atbalstīt valstis,
 kas uzsāk nepārprotamu ceļu uz politiskām reformām.
 4. IETEKME UZ BUDŽETU
 Plānotā
 palīdzība tiktu piešķirta aizdevuma veidā un būtu
 jāfinansē ar aizņēmuma darbības palīdzību,
 kuru Komisija veiks ES vārdā. Palīdzības budžeta izmaksas
 atbildīs to summu iemaksai (kvota: 9 %), kuras no budžeta
 pozīcijas 01 03 06 (,,Garantiju fonda finansējums”)[2] tiek
 piešķirtas garantiju fondam ES ārējiem aizdevumiem.
 Pieņemot, ka 2014. gadā tiks izmaksāta aizdevuma pirmā
 un otrā daļa 170 miljonu euro apmērā un
 2015. gadā tiks izmaksāta aizdevuma trešā daļa
 80 miljonu euro apmērā, saskaņā ar noteikumiem par
 garantiju fonda mehānismu iemaksa tiks veikta 2016. un
 2017. gada budžetos.
 5. IZVĒLES ELEMENTI
 · Pārbaudes, pārskatīšanas un turpināmības
 klauzula
 Priekšlikumā ir iekļauta
 turpināmības klauzula. Ierosinātā MFP būs pieejama
 divarpus gadus, sākot no pirmās dienas pēc saprašanās
 memoranda stāšanās spēkā.
 2013/0416 (COD)
 Priekšlikums
 EIROPAS PARLAMENTA UN PADOMES LĒMUMS
 par makrofinansiālo palīdzību
 Tunisijas Republikai
 EIROPAS
 PARLAMENTS UN EIROPAS SAVIENĪBAS PADOME,
 ņemot
 vērā Līgumu par Eiropas Savienības darbību un jo
 īpaši tā 212. pantu,
 ņemot
 vērā Eiropas Komisijas priekšlikumu[3],
 pēc
 leģislatīvā akta projekta nosūtīšanas valstu
 parlamentiem,
 saskaņā ar
 parasto likumdošanas procedūru[4],
 tā kā:
 (1) Eiropas Savienības
 (,,Savienība”) un Tunisijas Republikas (,,Tunisija”) attiecības
 attīstās Eiropas kaimiņattiecību politikas (EKP)
 ietvarā. 1998. gada 1. martā stājās
 spēkā Eiropas un Vidusjūras reģiona valstu asociācijas
 nolīgums starp Eiropas Kopienu un tās dalībvalstīm, no
 vienas puses, un Tunisiju, no otras puses. Saskaņā ar šo
 asociācijas nolīgumu Tunisija 2008. gadā pabeidza tarifu
 atcelšanu rūpniecības ražojumiem, tādējādi
 kļūstot par pirmo Vidusjūras reģiona valsti, kas iekļāvās
 brīvās tirdzniecības zonā ar Savienību.
 Divpusējais politiskais dialogs un ekonomiskā sadarbība vēl
 vairāk attīstījās EKP rīcības plānu
 ietvaros; jaunākais no šiem plāniem, kas pašlaik tiek apspriests,
 aptvertu 2013.–2017. gada laikposmu.
 (2) Tunisijas ekonomiku ir
 ievērojami ietekmējuši notikumi, kas valstī norisinājušies
 saistībā ar notikumiem Vidusjūras dienvidu reģionā
 kopš 2010. gada beigām (kas pazīstami kā „Arābu
 pavasaris”), kā arī tiem sekojošie reģionālie nemieri, jo
 īpaši kaimiņvalstī Lībijā. Šie notikumi un
 nelabvēlīgā ekonomiskā situācija pasaulē, jo
 īpaši lejupslīde eurozonā (kas ir Tunisijas
 svarīgākā tirdzniecības un finanšu partnere), ļoti
 negatīvi ietekmēja Tunisijas ekonomiku, kā rezultātā
 palēninājās izaugsme un izveidojās lieli ārējā
 un budžeta finansējuma iztrūkumi.
 (3) Pēc tam, kad
 2011. gada 14. janvārī tika gāzts prezidents Ben
 Ali, 2011. gada 23. oktobrī notika pirmās
 brīvās un demokrātiskās vēlēšanas Tunisijā.
 Kopš tā brīža darbojas Nacionālā konstitucionālā
 asambleja, un, kaut arī politiskās pārejas process nav bijis bez
 grūtībām, svarīgākie politiskie dalībnieki
 saskaņoti rīkojas, lai turpinātu reformas ceļā uz
 pilnvērtīgu demokrātisko sistēmu.
 (4) Kopš Arābu pavasara
 sākuma Savienība vairākkārt ir apliecinājusi savu
 apņemšanos atbalstīt Tunisiju tās ekonomisko un politisko
 reformu procesā. Šī apņemšanās tika vēlreiz
 apstiprināta secinājumos, kas pieņemti Savienības un
 Tunisijas asociācijas padomes sanāksmē 2012. gada
 novembrī. Savienības finansiālais atbalsts, kas paredzēts
 Tunisijas reformu procesam, atbilst EKP kontekstā
 izklāstītājai politikai, kuru Savienība īsteno
 attiecībā uz Vidusjūras dienvidu reģionu.
 (5) Savienības
 makrofinansiālajai palīdzībai vajadzētu būt finanšu
 instrumentam, kas izmantojams ārkārtas gadījumos ar
 mērķi sniegt konkrētam mērķim nepiesaistītu
 atbalstu maksājumu bilances problēmu novēršanai, lai
 saņēmējs varētu atjaunot ilgtspējīgu
 ārējo finanšu situāciju, un tai būtu jābalsta
 tādas politikas programmas īstenošana, kas ietver stingrus korekcijas
 pasākumus un strukturālas reformas, kuru mērķis ir
 novērst maksājumu bilances problēmas, jo īpaši programmas
 periodā, un attiecīgo vienošanos un programmu īstenošana
 kopīgi ar Savienību.
 (6) Tunisijas iestādes un
 Starptautiskais Valūtas fonds (SVF) 2013. gada aprīlī
 vienojās par trīs gadu ilgu un ar piesardzības pasākumiem
 nesaistītu rezerves vienošanos („SVF programma”) 1150 miljonu SDR
 (speciālās aizņēmuma tiesības) apmērā, lai
 atbalstītu Tunisijas ekonomisko korekciju un reformu programmu. SVF
 programmas mērķi atbilst Savienības makrofinansiālās
 palīdzības nolūkam, proti, mazināt īstermiņa
 grūtības saistībā ar maksājumu bilanci un īstenot
 stingrus korektīvos pasākumus, kas atbilst Savienības
 makrofinansiālās palīdzības mērķim.
 (7) Savas parastās
 sadarbības programmas ietvaros Savienība 2011.–2013. gada
 laikposmam ir piešķīrusi 290 miljonus euro dotāciju
 veidā, lai atbalstītu Tunisijas ekonomisko un politisko reformu
 plānu. Turklāt Tunisijai 2011.–2013. gadā tika
 piešķirti 155 miljoni euro no SPRING programmas „Atbalsts
 partnerībai, reformām un iekļaujošai izaugsmei”.
 (8) Tunisija 2013. gada
 augustā, ņemot vērā ekonomiskās situācijas un
 perspektīvas pasliktināšanos, lūdza Savienības
 makrofinansiālo palīdzību.
 (9) Tā kā Tunisija ir
 valsts, uz kuru attiecas EKP, būtu jāuzskata, ka tā ir
 tiesīga saņemt Savienības makrofinansiālo
 palīdzību.
 (10) Ņemot vērā to,
 ka Tunisijas maksājumu bilancē saglabājas būtisks
 ārējā finansējuma iztrūkums, kas pārsniedz SVF un
 citu daudzpusēju iestāžu piešķirtos resursus, tad pašreizējos
 ārkārtas apstākļos Savienības
 makrofinansiālā palīdzība, kas jāsniedz Tunisijai
 („Savienības makrofinansiālā palīdzība”), ir
 uzskatāma par piemērotu atbildi uz Tunisijas lūgumu
 atbalstīt ekonomikas stabilizāciju saistībā ar SVF
 programmu. Savienības makrofinansiālā palīdzība
 atbalstītu Tunisijas ekonomikas stabilizācijas un strukturālo
 reformu programmu, papildinot resursus, kas pieejami saskaņā ar SVF
 finansiālo vienošanos.
 (11) Ar Savienības
 makrofinansiālo palīdzību būtu jāatbalsta
 ilgtspējīgas ārējā finansējuma situācijas
 atjaunošana Tunisijā, tādējādi atbalstot tās
 ekonomisko un sociālo attīstību.
 (12) Savienības
 makrofinansiālās palīdzības apmēra noteikšana
 balstās uz Tunisijas atlikušo ārējā finansējuma
 vajadzību pilnīgu un kvantitatīvu novērtējumu, un
 tajā tiek ņemta vērā valsts spēja finansēt sevi
 ar pašas resursiem, jo īpaši izmantojot tās rīcībā
 esošās starptautiskās rezerves. Ar Savienības
 makrofinansiālo palīdzību būtu jāpapildina SVF un
 Pasaules Bankas piedāvātās programmas un piešķirtie
 resursi. Palīdzības apmēra noteikšanā ņem
 vērā arī gaidāmo finansiālo ieguldījumu, ko
 sniedz daudzpusējie līdzekļu devēji, un vajadzību
 nodrošināt taisnīgu sloga sadali starp Savienību un citiem
 līdzekļu devējiem, kā arī citu Savienības
 ārējās finansēšanas instrumentu līdzšinējo
 izmantošanu Tunisijā un Savienības vispārējās
 iesaistes pievienoto vērtību.
 (13) Komisijai būtu
 jānodrošina, ka Savienības makrofinansiālā
 palīdzība juridiski un pēc būtības atbilst
 pamatprincipiem, mērķiem un pasākumiem, kas veikti
 dažādās jomās ārējā darbībā un citos
 attiecīgos Savienības politikas virzienos.
 (14) Ar Savienības
 makrofinansiālo palīdzību būtu jāatbalsta
 Savienības ārpolitika attiecībā uz Tunisiju. Komisijas
 dienestiem un Eiropas Ārējās darbības dienestam būtu
 cieši jāsadarbojas visā makrofinansiālās
 palīdzības sniegšanas laikā, lai koordinētu Savienības
 ārpolitiku un nodrošinātu tās konsekvenci.
 (15) Ar Savienības
 makrofinansiālo palīdzību būtu jāatbalsta Tunisijas
 apņēmība ievērot vērtības, kas tai ir
 kopīgas ar Savienību, tostarp demokrātija, tiesiskums, laba
 pārvaldība, cilvēktiesību ievērošana,
 ilgtspējīga attīstība un nabadzības samazināšana,
 kā arī Tunisijas saistības ievērot atklātas,
 likumīgas un godīgas tirdzniecības principus.
 (16) Savienības makrofinansiālās
 palīdzības piešķiršanas priekšnoteikumam vajadzētu būt
 tādam, ka Tunisijā tiek ievēroti efektīvi
 demokrātiskie mehānismi, tostarp daudzpartiju parlamentārā
 sistēma un tiesiskums, un tiek garantēta cilvēktiesību
 ievērošana. Turklāt ar Savienības makrofinansiālās
 palīdzības konkrētajiem mērķiem būtu
 jāuzlabo publiskā sektora finanšu pārvaldības sistēmu
 efektivitāte, pārredzamība un pārskatatbildība
 Tunisijā un jāveicina strukturālās reformas, kuru
 mērķis ir atbalstīt ilgtspējīgu un iekļaujošu
 izaugsmi, darbvietu izveidi un fiskālo konsolidāciju. Komisijai
 būtu regulāri jāuzrauga gan priekšnoteikumu izpildīšana,
 gan minēto mērķu sasniegšana.
 (17) Lai nodrošinātu, ka
 Savienības finansiālās intereses, kas saistītas ar
 Savienības makrofinansiālo palīdzību, tiek efektīvi
 aizsargātas, Tunisijai būtu jāveic atbilstīgi
 pasākumi, lai novērstu un apkarotu krāpšanu, korupciju un
 jebkurus citus pārkāpumus saistībā ar palīdzību.
 Turklāt būtu jāparedz noteikumi, ka Komisija veic pārbaudes
 un Eiropas Savienības Revīzijas palāta – revīzijas.
 (18) Savienības
 makrofinansiālās palīdzības izmaksāšana neskar Eiropas
 Parlamenta un Padomes pilnvaras.
 (19) Makrofinansiālās
 palīdzības summām vajadzētu atbilst budžeta
 apropriācijām, kas paredzētas daudzgadu finanšu shēmā.
 (20) Savienības
 makrofinansiālā palīdzība būtu jāpārvalda
 Komisijai. Lai nodrošinātu, ka Eiropas Parlaments un Padome spēj
 sekot šā lēmuma īstenošanai, Komisijai tie būtu
 regulāri jāinformē par norisēm saistībā ar
 palīdzību un jāsniedz tiem attiecīgie dokumenti.
 (21) Lai nodrošinātu vienotus
 nosacījumus šā lēmuma īstenošanai, īstenošanas
 pilnvaras būtu jāpiešķir Komisijai. Minētās pilnvaras
 būtu jāīsteno saskaņā ar Eiropas Parlamenta un Padomes
 Regulu (ES) Nr. 182/2011[5].
 (22) Uz Savienības
 makrofinansiālo palīdzību būtu jāattiecina
 ekonomiskās politikas nosacījumi, kas jāparedz saprašanās
 memorandā. Lai nodrošinātu vienotus īstenošanas nosacījumus
 un panāktu efektivitāti, Komisija būtu jāpilnvaro
 risināt sarunas par šādiem nosacījumiem ar Tunisijas
 iestādēm tādas dalībvalstu pārstāvju komitejas
 uzraudzībā, kura paredzēta saskaņā ar Regulu (ES)
 Nr. 182/2011. Saskaņā ar minēto regulu parasti būtu
 jāpiemēro konsultēšanās procedūra visos
 gadījumos, izņemot tos, kas paredzēti minētajā
 regulā. Ņemot vērā palīdzības, kas pārsniedz
 90 miljonus euro, potenciāli būtisko ietekmi, ir lietderīgi
 paredzēt, ka attiecībā uz darbībām, kuras
 pārsniedz minēto robežvērtību, ir jāizmanto
 pārbaudes procedūra. Ņemot vērā Savienības
 makrofinansiālās palīdzības summu, kas paredzēta
 Tunisijai, saprašanās memoranda pieņemšanai, kā arī
 palīdzības samazināšanai, apturēšanai vai atcelšanai
 būtu jāpiemēro pārbaudes procedūra,
 IR PIEŅĒMUŠI ŠO LĒMUMU.
 1. pants
 1. Savienība Tunisijai
 piešķir makrofinansiālo palīdzību („Savienības
 makrofinansiālā palīdzība”) ar maksimālo summu
 250 miljoni euro, lai atbalstītu Tunisijas ekonomikas
 stabilizāciju un reformas. Palīdzība sekmē to, lai segtu
 Tunisijas maksājumu bilances vajadzības, kas konstatētas SVF
 programmā.
 2. Visu Savienības
 makrofinansiālās palīdzības summu Tunisijai piešķir
 aizdevumu veidā. Komisija ir pilnvarota Savienības vārdā
 kapitāla tirgos vai no finanšu iestādēm aizņemties
 nepieciešamos līdzekļus un aizdot tos Tunisijai. Maksimālais aizdevumu
 atmaksas termiņš ir 15 gadi.
 3. Savienības makrofinansiālās
 palīdzības izmaksāšanu pārvalda Komisija, ievērojot
 nolīgumus vai kārtību, par ko SVF vienojies ar Tunisiju, un
 galvenos ekonomikas reformu principus un mērķus, kas noteikti ES un
 Tunisijas asociācijas nolīgumā un EKP ietvaros
 noslēgtajā ES un Tunisijas rīcības plānā
 2013.–2017. gadam. Komisija regulāri informē Eiropas Parlamentu
 un Padomi par norisēm saistībā ar Savienības
 makrofinansiālo palīdzību, tostarp par tās izmaksāšanu,
 un laikus iesniedz minētajām iestādēm attiecīgos
 dokumentus.
 4. Savienības
 makrofinansiālā palīdzība ir pieejama divarpus gadus,
 sākot no pirmās dienas pēc 3. panta 1. punktā
 minētā saprašanās memoranda stāšanās spēkā.
 5. Ja Tunisijas finanšu
 vajadzības Savienības makrofinansiālās palīdzības
 izmaksāšanas laikā būtiski samazinās
 salīdzinājumā ar sākotnējām prognozēm, tad
 Komisija saskaņā ar 7. panta 2. punktā minēto
 pārbaudes procedūru samazina palīdzības summu vai arī
 to aptur vai atceļ.
 2. pants
 Priekšnoteikums Savienības
 makrofinansiālās palīdzības piešķiršanai ir tas, ka
 Tunisijā tiek ievēroti efektīvi demokrātiskie
 mehānismi, tostarp daudzpartiju parlamentārā sistēma un
 tiesiskums, un tiek garantēta cilvēktiesību ievērošana.
 Komisija uzrauga šā priekšnoteikuma ievērošanu visā
 Savienības makrofinansiālās palīdzības sniegšanas
 laikā. Šo pantu piemēro saskaņā ar Padomes
 Lēmumu 2010/427/ES[6].
 3. pants
 1. Komisija saskaņā ar
 7. panta 2. punktā minēto pārbaudes procedūru
 vienojas ar Tunisijas iestādēm par skaidri definētiem ekonomikas
 politikas un finanšu nosacījumiem, kuriem jāattiecas uz
 Savienības makrofinansiālo palīdzību un kuros galvenā
 uzmanība ir pievērsta strukturālām reformām un
 stabilām valsts finansēm, un kuri jāizklāsta saprašanās
 memorandā („saprašanās memorands”), kurā iekļauj arī
 minēto nosacījumu izpildes grafiku. Saprašanās memorandā
 izklāstītie ekonomikas politikas un finanšu nosacījumi atbilst
 1. panta 3. punktā minētajiem nolīgumiem vai
 kārtībai, tostarp makroekonomikas korekciju un strukturālo
 reformu programmām, ko Tunisija īsteno ar SVF atbalstu.
 2. Minēto nosacījumu
 mērķis jo īpaši ir stiprināt publiskā sektora finanšu
 pārvaldības sistēmu efektivitāti, pārredzamību un
 atbildību Tunisijā, tostarp attiecībā uz Savienības
 makrofinansiālās palīdzības izmantošanu.
 Izstrādājot politikas pasākumus, pienācīgi ņem
 vērā arī panākumus saistībā ar savstarpēju
 tirgus atvēršanu, uz noteikumiem balstītas un taisnīgas
 tirdzniecības attīstību un citas prioritātes
 Savienības ārpolitikas kontekstā. Komisija regulāri
 pārrauga minēto mērķu sasniegšanā gūtos
 panākumus.
 3. Savienības
 makrofinansiālās palīdzības detalizēti finanšu
 noteikumi ir izklāstīti aizdevuma līgumā, par ko vienojas
 Komisija un Tunisijas iestādes.
 4. Komisija regulāri
 pārbauda, vai joprojām tiek izpildīti 4. panta
 3. punktā minētie nosacījumi, tostarp to, vai Tunisijas
 ekonomikas politika atbilst Savienības makrofinansiālās
 palīdzības mērķiem. Šādi rīkojoties, Komisija
 cieši sadarbojas ar SVF un Pasaules Banku un vajadzības gadījumā
 ar Eiropas Parlamentu un Padomi.
 4. pants
 1. Ievērojot 3. punkta
 nosacījumus, Komisija piešķir Savienības makrofinansiālo
 palīdzību trīs aizdevuma daļās. Katras aizdevumu
 daļas apmēru nosaka saprašanās memorandā.
 2. Savienības
 makrofinansiālās palīdzības summas vajadzības
 gadījumā nosaka saskaņā ar Padomes Regulu (EK, Euratom)
 Nr. 480/2009[7].
 3. Komisija pieņem
 lēmumu par maksājumu veikšanu, ja ir izpildīti visi turpmāk
 minētie nosacījumi:
 (a)
 lēmuma 2. pantā
 izklāstītais priekšnoteikums;
 (b)
 pastāvīgi un sekmīgi tiek
 īstenota politikas programma ar stingriem korekcijas un strukturālo
 reformu pasākumiem, ko atbalsta vienošanās par kredītu, kura
 noslēgta ar SVF un nav saistīta ar piesardzības pasākumiem;
 un
 (c)
 konkrētā grafikā tiek īstenoti
 ekonomikas politikas un finanšu nosacījumi, par kuriem panākta
 vienošanās saprašanās memorandā.
 Aizdevuma otrās daļas izmaksu veic ne
 agrāk kā trīs mēnešus pēc pirmā maksājuma
 veikšanas. Aizdevuma trešās daļas izmaksu veic ne agrāk kā
 trīs mēnešus pēc otrā maksājuma veikšanas.
 4. Ja 3. punktā
 minētie nosacījumi nav izpildīti, Komisija uz laiku
 pārtrauc vai atceļ Savienības makrofinansiālās
 palīdzības izmaksāšanu. Šādos gadījumos tā
 informē Eiropas Parlamentu un Padomi par minētās
 apturēšanas vai atcelšanas iemesliem.
 5. Savienības
 makrofinansiālo palīdzību izmaksā Tunisijas
 Centrālajai bankai. Ievērojot saprašanās memorandā
 paredzētos noteikumus, tostarp apstiprinājumu par atlikušajām
 budžeta finansēšanas vajadzībām, Savienības
 līdzekļus var pārskaitīt Tunisijas Finanšu ministrijai kā
 galīgajam saņēmējam.
 5. pants
 1. Ar Savienības
 makrofinansiālo palīdzību saistītās
 aizņēmuma un aizdevuma darbības veic euro, izmantojot vienu un
 to pašu valutēšanas dienu, un Savienību neiesaista maksājuma
 termiņu pārcelšanā un nepakļauj to valūtas maiņas
 kursa vai procentu likmju riskam vai jebkādam citam komercriskam.
 2. Ja apstākļi
 ļauj un Tunisija to lūdz, Komisija var veikt vajadzīgos
 pasākumus, lai nodrošinātu, ka aizdevuma noteikumos un
 nosacījumos tiek iekļauta klauzula par pirmstermiņa atmaksu un
 ka tāda pati klauzula tiek iekļauta noteikumos un nosacījumos
 par aizņēmuma darbībām.
 3. Ja apstākļi
 ļauj samazināt aizdevuma procentu likmi un Tunisija to lūdz,
 Komisija var nolemt refinansēt visu tās sākotnējo aizdevumu
 vai tā daļu vai pārstrukturēt atbilstošos finanšu nosacījumus.
 Refinansēšanas vai pārstrukturēšanas darbības veic
 saskaņā ar 1. un 4. punktu, un ar tām nevar
 pagarināt attiecīgo aizņēmumu atmaksas termiņu vai
 palielināt neatmaksātā kapitāla summu refinansēšanas
 vai pārstrukturēšanas dienā.
 4. Visas izmaksas, kas
 Savienībai rodas saistībā ar šajā lēmumā paredzētajām
 aizņēmuma un aizdevuma darbībām, sedz Tunisija.
 5. Komisija informē Eiropas
 Parlamentu un Padomi par 2. un 3. punktā minēto
 darbību norisi.
 6. pants
 1. Savienības
 makrofinansiālo palīdzību īsteno saskaņā ar
 Eiropas Parlamenta un Padomes Regulu (ES, Euratom) Nr. 966/2012[8] un Komisijas
 Deleģēto regulu (ES) Nr. 1268/2012[9].
 2. Savienības
 makrofinansiālo palīdzību īsteno saskaņā ar tiešu
 pārvaldību.
 3. Ar Tunisijas
 iestādēm parakstāmajā saprašanās memorandā un
 aizdevuma nolīgumā paredz noteikumus, ar kuriem:
 (a)
 nodrošina, ka Tunisija regulāri pārbauda,
 vai no Savienības budžeta piešķirtais finansējums tiek pareizi
 izmantots, veic piemērotus pasākumus pārkāpumu un
 krāpšanas novēršanai un vajadzības gadījumā uzsāk
 tiesvedību, lai atgūtu visus izšķērdētos līdzekļus,
 kas piešķirti saskaņā ar šo lēmumu;
 (b)
 saskaņā ar Padomes Regulu (EK,
 Euratom) Nr. 988/95[10],
 Padomes Regulu (EK, Euratom) Nr. 2185/96[11] un Eiropas Parlamenta
 un Padomes Regulu (ES, Euratom) Nr. 883/2013[12] nodrošina
 Savienības finansiālo interešu aizsardzību, jo īpaši
 paredzot konkrētus pasākumus, ar kuriem novērš un apkaro
 krāpšanu, korupciju un jebkurus citus pārkāpumus, kas
 ietekmē Savienības makrofinansiālo palīdzību;
 (c)
 nepārprotami pilnvaro Komisiju, tostarp
 Eiropas Biroju krāpšanas apkarošanai vai tā pārstāvjus,
 veikt pārbaudes, tostarp pārbaudes un apskates uz vietas;
 (d)
 nepārprotami pilnvaro Komisiju un Eiropas
 Savienības Revīzijas palātu veikt revīzijas Savienības
 makrofinansiālās palīdzības piešķiršanas
 laikposmā un pēc tam, tostarp veikt dokumentu revīzijas un
 revīzijas uz vietas, piemēram, operatīvos
 novērtējumus;
 (e)
 nodrošina, ka Savienība ir tiesīga
 saņemt aizdevuma atmaksu pirms termiņa, ja tiek konstatēts, ka
 saistībā ar Savienības makrofinansiālās
 palīdzības pārvaldību Tunisija ir iesaistījusies
 krāpnieciskā vai koruptīvā darbībā vai
 jebkādā citā nelikumīgā darbībā, kas
 kaitē Savienības finansiālajām interesēm.
 4. Savienības
 makrofinansiālās palīdzības īstenošanas laikā
 Komisija, veicot operatīvus novērtējumus, uzrauga, vai pareizi
 darbojas ar šo palīdzību saistītie Tunisijas finanšu noteikumi,
 administratīvās procedūras un iekšējās un
 ārējās kontroles mehānismi.
 7. pants
 1. Komisijai palīdz
 komiteja. Minētā komiteja ir komiteja Regulas (ES)
 Nr. 182/2011 nozīmē.
 2. Ja tiek izdarīta atsauce
 uz šo punktu, piemēro Regulas (ES) Nr. 182/2011 5. pantu.
 8. pants
 1. Katru gadu līdz
 30. jūnijam Komisija iesniedz Eiropas Parlamentam un Padomei
 ziņojumu par šā lēmuma īstenošanu iepriekšējā
 gadā, ietverot minētās īstenošanas novērtējumu.
 Ziņojumā:
 (a)
 izvērtē Savienības
 makrofinansiālās palīdzības īstenošanā gūtos
 panākumus;
 (b)
 novērtē Tunisijas ekonomikas
 stāvokli un perspektīvas, kā arī 3. panta
 1. punktā minēto politisko pasākumu īstenošanā
 gūtos panākumus;
 (c)
 norāda saistību starp saprašanās
 memorandā izklāstītajiem ekonomiskās politikas
 nosacījumiem, Tunisijas faktisko ekonomisko un fiskālo situāciju
 un Komisijas lēmumiem izmaksāt Savienības
 makrofinansiālās palīdzības daļas.
 2. Ne vēlāk kā
 divus gadus pēc 1. panta 4. punktā minētā
 pieejamības perioda beigām Komisija iesniedz Eiropas Parlamentam un
 Padomei ex post novērtējuma ziņojumu, kurā
 izvērtēti izmaksātās Savienības
 makrofinansiālās palīdzības rezultāti un
 efektivitāte un tas, kādā mērā tā ir
 veicinājusi palīdzības mērķu sasniegšanu.
 9. pants
 Šis lēmums stājas spēkā
 trešajā dienā pēc tā publicēšanas Eiropas
 Savienības Oficiālajā Vēstnesī.
 Briselē,
 Eiropas Parlamenta
 vārdā – Padomes
 vārdā –
 priekšsēdētājs priekšsēdētājs
 TIESĪBU AKTA PRIEKŠLIKUMA
 FINANŠU PĀRSKATS
 1. PRIEKŠLIKUMA/INICIATĪVAS
 KONTEKSTS
 1.1. Priekšlikuma/iniciatīvas nosaukums
 1.2. Attiecīgās politikas jomas ABM/ABB
 struktūrā
 1.3. Priekšlikuma/iniciatīvas būtība
 1.4. Mērķi
 1.5. Priekšlikuma/iniciatīvas pamatojums
 1.6. Ilgums un finansiālā ietekme
 1.7. Paredzētie pārvaldības veidi
 2. PĀRVALDĪBAS
 PASĀKUMI
 2.1. Uzraudzības un ziņošanas noteikumi
 2.2. Pārvaldības un kontroles sistēma
 2.3. Krāpšanas un pārkāpumu
 novēršanas pasākumi
 3. PRIEKŠLIKUMA/INICIATĪVAS
 PAREDZAMĀ FINANSIĀLĀ IETEKME
 3.1. Attiecīgās daudzgadu finanšu shēmas izdevumu
 kategorijas un budžeta izdevumu pozīcijas
 3.2. Paredzamā ietekme uz izdevumiem
 3.3. Paredzamā ietekme uz
 ieņēmumiem
 TIESĪBU
 AKTA PRIEKŠLIKUMA FINANŠU PĀRSKATS
 1. PRIEKŠLIKUMA/INICIATĪVAS
 KONTEKSTS
 1.1. Priekšlikuma/iniciatīvas
 nosaukums
 Makrofinansiālā palīdzība
 Tunisijas Republikai
 1.2. Attiecīgās
 politikas jomas ABM/ABB struktūrā[13]
 Politikas joma: Sadaļa 01 –
 Ekonomika un finanses
 Darbība: 03 – Starptautiskā
 ekonomika un finanses
 1.3. Priekšlikuma/iniciatīvas
 būtība
 X Priekšlikums/iniciatīva attiecas uz jaunu
 darbību
 1.4. Mērķi
 1.4.1. Komisijas daudzgadu
 stratēģiskie mērķi, kurus plānots sasniegt ar
 priekšlikumu/iniciatīvu
 „Veicināt labklājību ārpus ES”
 Galvenās ar ECFIN
 ģenerāldirektorātu saistītās darbības jomas
 attiecas uz:
 1. Eiropas kaimiņattiecību politikas
 ieviešanas veicināšanu, padziļinot ekonomisko analīzi un
 intensificējot politikas dialogu un padomu sniegšanu saistībā ar
 rīcības plānu ekonomiskajiem aspektiem.
 2. Makrofinansiālās palīdzības
 attīstīšanu, uzraudzību un ieviešanu trešās valstīs
 sadarbībā ar attiecīgajām starptautiskajām finanšu
 iestādēm.
 1.4.2. Konkrētie mērķi
 un attiecīgās ABM/ABB darbības
 Konkrētais mērķis Nr. 1: „Nodrošināt makrofinansiālo palīdzību trešām
 valstīm, lai pārvarētu to grūtības saistībā
 ar maksājumu bilanci un atjaunotu ārējā parāda
 atmaksājamību”.
 Attiecīgās ABM/ABB
 darbības: starptautiskās ekonomikas un
 finanšu attiecības, pasaules mēroga pārvaldība.
 1.4.3. Paredzamie rezultāti un
 ietekme
 Ierosināto palīdzību veido ES
 aizdevums 250 miljonu euro apmērā Tunisijas Republikai
 („Tunisija”), un tās mērķis ir veicināt
 ilgtspējīgāku maksājumu bilances situāciju. Trīs
 daļās izmaksājamā palīdzība radīs valstij
 iespēju pārvarēt ekonomiskās un sociālās
 grūtības, ar kurām tā saskārās iekšējo un
 reģionālo nemieru rezultātā. Tā veicinās arī
 strukturālās reformas, kuru mērķis ir palielināt
 ilgtspējīgu ekonomikas izaugsmi un uzlabot publiskā sektora
 finanšu pārvaldību.
 1.4.4. Rezultātu un ietekmes
 rādītāji
 Iestādēm būs regulāri
 jāziņo Komisijas dienestiem par noteiktu rādītāju
 kopumu un pirms otrās un trešās palīdzības daļas
 izmaksas jāiesniedz visaptverošs ziņojums par atbilstību
 saskaņotajiem politikas nosacījumiem.
 Komisijas dienesti turpinās uzraudzīt
 publiskā sektora finanšu pārvaldību pēc tam, kad,
 sagatavojot šo pasākumu, būs veikts operatīvais
 novērtējums par finanšu apriti un administratīvajām
 procedūrām Tunisijā. ES delegācija Tunisijā arī
 regulāri ziņos par jautājumiem, kas attiecas uz
 palīdzības uzraudzību. Komisijas dienesti uzturēs ciešus
 sakarus ar SVF un Pasaules Banku, lai izmantotu to atziņas, kas gūtas
 no to pašreizējās darbības Tunisijā.
 Ierosinātajā lēmumā ir
 paredzēts Padomei un Eiropas Parlamentam adresēts gada ziņojums,
 kurā iekļauts šīs darbības īstenošanas
 novērtējums. Divu gadu laikā pēc īstenošanas perioda
 beigām tiks veikts neatkarīgs ex post
 novērtējums par palīdzību.
 1.5. Priekšlikuma/iniciatīvas
 pamatojums
 1.5.1. Īstermiņa vai
 ilgtermiņa vajadzības
 Palīdzības izmaksa būs
 atkarīga no Tunisijas un SVF rezerves vienošanās (SBA)
 apmierinošas īstenošanas. Turklāt Komisija vienojas ar Tunisijas
 iestādēm par konkrētiem politikas nosacījumiem, kas
 uzskaitīti saprašanās memorandā un kas jāizpilda, pirms
 Komisija atļauj izmaksāt otro un trešo palīdzības
 daļu.
 1.5.2. ES iesaistīšanās
 pievienotā vērtība
 Palīdzot valstij pārvarēt
 ekonomisko šoku, ko izraisīja iekšējie un reģionālie
 nemieri, ierosinātā MFP veicinās makroekonomisko
 stabilitāti, ekonomiskās reformas un politisko progresu valstī.
 Papildinot resursus, kurus piešķīrušas starptautiskās finanšu
 iestādes, ES un citi līdzekļu devēji, šī
 palīdzība veicinās tā finansiālā atbalsta kopuma
 vispārējo efektivitāti, par kuru pēckrīzes
 apstākļos vienojās starptautiskā līdzekļu
 devēju kopiena.
 Ierosinātā programma arī
 stiprinās valdības apņēmību īstenot reformas un
 centienus izveidot ciešākas attiecības ar ES. Šis rezultāts tiks
 panākts, cita starpā izmantojot atbilstošus nosacījumus
 palīdzības izmaksāšanai. Plašākā mērogā
 programma būs signāls citām reģiona valstīm, ka
 ekonomisko grūtību brīžos ES ir gatava atbalstīt valstis,
 kas uzsāk nepārprotamu ceļu uz politiskām reformām.
 1.5.3. Līdzīgas
 līdzšinējās pieredzes rezultātā gūtās
 atziņas
 Kopš 2004. gada ir veikti piecpadsmit ex post
 izvērtējumi par makrofinansiālās palīdzības
 darbībām. Šajos novērtējumos secināts, ka MFP
 darbības, lai arī dažkārt nelielā mērā un
 netieši, veicina ārējās ilgtspējas un makroekonomiskās
 stabilitātes uzlabošanos, kā arī palīdz
 saņēmējvalstī īstenot strukturālās reformas.
 Vairumā gadījumu MFA darbībām bija pozitīva ietekme uz
 saņēmējvalsts maksājumu bilanci, un tās
 palīdzēja mazināt šo valstu budžeta ierobežojumus. Tās
 arī veicināja nedaudz lielāku ekonomikas izaugsmi.
 1.5.4. Saderība un
 iespējamā sinerģija ar citiem atbilstošiem instrumentiem
 ES ir viena no lielākajām
 līdzekļu devējām Tunisijā. Savas parastās
 sadarbības ietvaros ES 2011.–2013. gada laikposmam ir
 piešķīrusi 290 miljonus euro dotāciju veidā, lai
 atbalstītu Tunisijas politisko un ekonomisko reformu plānu.
 Turklāt Tunisijai 2011.–2013. gadā tika piešķirti
 140 miljoni euro no SPRING programmas.
 Salīdzinot ar citiem ES instrumentiem,
 galvenā MFP pievienotā vērtība būtu palīdzēt
 izveidot stabilu makroekonomisko vidi, tostarp veicinot maksājumu bilances
 un budžeta situācijas ilgtspēju un pienācīgus
 pamatnosacījumus strukturālajām reformām. MFP nenodrošina
 regulāru finansiālo atbalstu un nav paredzēta
 saņēmējvalstu ekonomiskajai un sociālajai
 attīstībai. MFP ir jāpārtrauc, tiklīdz ir
 stabilizēta valsts ārējā finansiālā
 situācija. Pēc tam tiek izmantoti standarta ES sadarbības un
 palīdzības instrumenti.
 Ar MFP tiek papildinātas arī
 starptautisko finanšu iestāžu darbības, jo īpaši SVF
 atbalstītā korekciju un reformu programma un Pasaules Bankas
 attīstības politikas aizdevums.
 1.6. Ilgums un
 finansiālā ietekme
 X Ierobežota ilguma
 priekšlikums/iniciatīva
 X Priekšlikums/iniciatīva ir spēkā
 2,5 gadus pēc saprašanās memoranda spēkā
 stāšanās, kā noteikts lēmuma 1. panta
 4. punktā.
 X Finansiālā ietekme no
 2014. līdz 2017. gadam
 1.7. Paredzētie
 pārvaldības veidi[14]
 X Komisijas īstenota centralizēta
 tiešā pārvaldība
 2. PĀRVALDĪBAS
 PASĀKUMI
 2.1. Uzraudzības un
 ziņošanas noteikumi
 Šī ir makroekonomiska rakstura
 palīdzība, un tās struktūra atbilst SVF atbalstītajai
 ekonomikas programmai. Komisijas dienesti veiks darbības uzraudzību,
 pamatojoties uz SBA īstenošanas gaitā gūtajiem
 panākumiem un konkrētiem reformu pasākumiem, par kuriem
 jāvienojas ar Tunisijas iestādēm saprašanās memorandā
 (skatīt arī 1.4.4. punktu).
 2.2. Pārvaldības un
 kontroles sistēma
 2.2.1. Apzinātie riski
 Saistībā ar ierosināto MFP
 darbību pastāv fiduciārie, politikas un politiskie riski.
 Pastāv risks, ka makrofinansiālā
 palīdzība, kas nav paredzēta konkrētiem izdevumiem,
 varētu tikt izmantota krāpnieciskā veidā. Kopumā šis
 risks ir saistīts ar tādiem faktoriem kā pārvaldības
 sistēmu kvalitāte centrālajā bankā un finanšu
 ministrijā un iekšējo un ārējo revīzijas spēju
 piemērotība.
 Vēl viens būtisks risks, kas apdraud
 ierosināto darbību, ir saistīts ar reģionālo
 ekonomisko un politisko nedrošību (jo īpaši Lībijā), kura
 tieši ietekmē Tunisijas ekonomiku. Iekšzemē galvenais risks ir
 nestabilitāte saistībā ar grūtībām
 politiskajā un ekonomiskajā reformu procesā. Starptautiskās
 kopienas atbalstīto stabilizācijas un reformu pasākumu, tostarp
 ierosinātās MFP darbības, pilnīgu īstenošanu var
 apdraudēt sociālā neapmierinātība.
 Visbeidzot, pastāv riski, kuru iemesls ir
 iespējama ekonomiskās situācijas pasliktināšanās
 Eiropā un pasaulē un starptautisko energoresursu un pārtikas
 cenu pieaugums.
 2.2.2. Paredzētās kontroles
 metodes
 Makrofinansiālajai palīdzībai
 piemēros pārbaudes, kontroles un revīzijas procedūras, par
 kurām atbild Komisija, tostarp Eiropas Birojs krāpšanas apkarošanai (OLAF)
 un Eiropas Savienības Revīzijas palāta.
 2.2.3. Pārbaužu izmaksas un
 ieguvumi un gaidāmais neatbilstību īpatsvars
 Pamatizmaksas, kas Komisijai rodas
 saistībā ar pārbaudes un kontroles metodēm, kā
 arī izmaksas par pirms darbības veikto operatīvo
 novērtējumu par finanšu un administratīvo apriti ir
 aprakstītas 3.2.1. tabulā. Turklāt rodas izmaksas par
 Eiropas Savienības Revīzijas palātas iesaistīšanos un
 iespējamo OLAF iesaistīšanos. Operatīvais
 novērtējums ne tikai palīdz novērtēt nepareizas
 līdzekļu izmantošanas riskus, bet kā netiešu labumu sniedz
 arī lietderīgu informāciju par publiskā sektora finanšu
 pārvaldības jomā vajadzīgajām reformām, kuras ir
 atspoguļotas darbības politiskajos nosacījumos.
 Attiecībā uz gaidāmo neatbilstību īpatsvaru
 jānorāda, ka, balstoties uz pieredzi, kas gūta kopš MFP
 instrumenta izveides, neatbilstību risks (aizdevuma neatmaksāšana vai
 līdzekļu nepareiza izmantošana) tiek uzskatīts par zemu.
 2.3. Krāpšanas un
 pārkāpumu novēršanas pasākumi
 Lai mazinātu krāpnieciskas izmantošanas
 riskus, tiks veikti vairāki pasākumi.
 Pirmkārt, ierosinātais juridiskais
 pamats makrofinansiālajai palīdzībai Tunisijai ietver noteikumu
 par krāpšanas novēršanas pasākumiem. Šie pasākumi tiks
 sīkāk izstrādāti saprašanās memorandā un
 aizdevuma nolīgumā, paredzot vairākus noteikumus par
 pārbaudēm, krāpšanas novēršanu, revīzijām un
 līdzekļu atgūšanu krāpšanas vai korupcijas
 gadījumā. Turklāt paredzēts, ka palīdzība
 būs saistīta ar vairākiem konkrētiem politiskiem
 nosacījumiem (galvenokārt publiskā sektora finanšu pārvaldības
 jomā), lai stiprinātu efektivitāti, pārredzamību un
 pārskatatbildību.
 Otrkārt, pirms vienošanās
 panākšanas par saprašanās memorandu Komisijas dienesti ar
 pienācīgi pilnvarotu neatkarīgu ekspertu atbalstu veiks finanšu
 aprites un administratīvo procedūru operatīvu novērtējumu
 Tunisijas Finanšu ministrijā un Centrālajā bankā, lai
 izpildītu Eiropas Kopienu vispārējam budžetam
 piemērojamās Finanšu regulas prasības. Ar šo pārskatu tiks noteikts, vai Tunisijā
 pastāv pietiekami efektīvs satvars makrofinansiālās
 palīdzības pareizai finanšu pārvaldībai, aptverot
 tādas jomas kā vadības struktūra un organizācija,
 līdzekļu pārvaldība un kontrole, IT sistēmu
 drošība, iekšējās un ārējās revīzijas
 spējas, kā arī centrālās bankas neatkarība. Ņemot
 vērā šo novērtējumu, ar valsts iestāžu piekrišanu var
 ieviest īpašus mehānismus, kurus piemēro līdzekļu
 pārvaldībai, ko veic saņēmēji. Turklāt
 palīdzība tiks iemaksāta šim nolūkam izveidotā
 kontā Tunisijas Centrālajā bankā.
 Visbeidzot,
 palīdzībai piemēros pārbaudes, kontroles un revīzijas
 procedūras, par kurām atbild Komisija, tostarp OLAF un Eiropas
 Savienības Revīzijas palāta.
 3. PRIEKŠLIKUMA/INICIATĪVAS
 PAREDZAMĀ FINANSIĀLĀ IETEKME
 3.1. Attiecīgās
 daudzgadu finanšu shēmas izdevumu kategorijas un budžeta izdevumu
 pozīcijas
 · Esošās budžeta pozīcijas
 01 03 02 – Makrofinansiālā
 palīdzība
 01 03 06 – Garantiju fonda
 finansējums[15]
 Sarindotas pa
 daudzgadu finanšu shēmas izdevumu kategorijām un budžeta
 pozīcijām.
 Daudzgadu finanšu shēmas izdevumu kategorija || Budžeta pozīcija || Izdevumu veids || Iemaksas
 Numurs [Apraksts...............................] || Dif./nedif. ([16]) || no EBTA valstīm[17] || no kandidātvalstīm[18] || no trešām valstīm || Finanšu regulas 18. panta 1. punkta aa) apakšpunkta nozīmē
 4 || 01 03 02 Makrofinansiālā palīdzība || Dif. || NĒ || NĒ || NĒ || NĒ
 4 || 01 03 06 Garantiju fonda finansējums || Dif. || NĒ || NĒ || NĒ || NĒ
 01 03 06 –
 Eiropas Savienības garantija ES aizdevumiem, kas piesaistīti
 makrofinansiālam atbalstam trešām valstīm. Garantiju fonds
 ārējām darbībām ir jānodrošina saskaņā
 ar grozīto Fonda regulu. Saskaņā ar šo regulu aizdevumi tiek
 noteikti, balstoties uz neatmaksāto summu gada beigās. Nodrošinājuma
 summu aprēķina „n” gada sākumā kā starpību starp
 mērķsummu un Fonda neto aktīviem „n-1” gada beigās. Šo
 nodrošinājuma summu „n” gadā ieraksta „n+1” gada provizoriskajā
 budžetā un faktiski iemaksā vienā darījumā „n+1” gada
 sākumā no pozīcijas „Garantiju fonda finansējums” (budžeta
 pozīcija 01 03 06). Tādējādi 9 % (maksimums
 22,5 miljoni euro) no faktiski izmaksātās summas tiks ņemti
 vērā mērķsummā „n-1” gada beigās Fonda
 nodrošinājuma aprēķinam.
 Budžeta iegrāmatojums („p.m.”), kas atspoguļo budžeta
 garantiju aizdevumam, tiks izmantots vienīgi tad, ja garantija faktiski
 tiks pieprasīta. Parasti budžeta garantija netiek pieprasīta.
 ̈ ̈No jauna veidojamās
 budžeta pozīcijas: nav.
 3.2. Paredzamā ietekme uz
 izdevumiem
 3.2.1. Kopsavilkums par paredzamo ietekmi
 uz izdevumiem
 EUR miljonos (trīs zīmes aiz komata)
 Daudzgadu finanšu shēmas izdevumu kategorija: || 4 || || || [Izdevumu kategorija: ES kā globālais partneris]
 ĢD: <ECFIN> || || || 2013. gads[19] || 2014. gads || 2015. gads || 2016. gads || 2017. gads || KOPĀ
  Darbības apropriācijas || || || || || ||
 Budžeta pozīcija 01 03 06 – Garantiju fonda finansējums || Saistības || (1a) || || || || 15,3 || 7,2 || 22,5
 Maksājumi || (2a) || || || || 15,3 || 7,2 || 22,5
 Administratīvās apropriācijas, kas tiek finansētas no konkrētu programmu piešķīrumiem[20] (operatīvais novērtējums un ex-post novērtējums) || || || || || ||
 Budžeta pozīcija 01 03 02 || Saistības || (3) || 0,05 || || || 0,15 || || 0,20
 || Maksājumi || (3a) || || 0,05 || || 0,05 || 0,10 || 0,20
 ECFIN ĢD apropriācijas KOPĀ || Saistības || =1+1a+3 || 0,05 || || || 15,45 || 7,2 || 22,7
 Maksājumi || =2+2a +3 || || 0,05 || || 15,35 || 7,3 || 22,7
  KOPĀ – Darbības apropriācijas || Saistības || (4) || 0,05 || || || 15,45 || 7,2 || 22,7
 Maksājumi || (5) || || 0,05 || || 15,35 || 7,3 || 22,7
  KOPĀ – Administratīvās apropriācijas, kas tiek finansētas no konkrētu programmu piešķīrumiem || (6) || || || || || ||
 KOPĀ – Daudzgadu finanšu shēmas 4. IZDEVUMU KATEGORIJAS apropriācijas || Saistības || =4+6 || 0,05 || || || 15,45 || 7,2 || 22,7
 Maksājumi || =5+6 || || 0,05 || || 15,35 || 7,3 || 22,7
 Ja
 priekšlikums/iniciatīva ietekmē vairākas izdevumu kategorijas
 EUR miljonos (trīs zīmes aiz komata)
 Daudzgadu finanšu shēmas izdevumu kategorija: || 5 || || „Administratīvie izdevumi”
 || || || 2013. gads || 2014. gads || 2015. gads || 2016. gads || 2017. gads || KOPĀ
 ĢD: <.......> || ||
  Cilvēkresursi || 0,030 || 0,028 || 0,021 || 0,010 || 0,016 || 0,105
  Pārējie administratīvie izdevumi || 0,015 || 0,015 || 0,010 || || || 0,040
 KOPĀ – ECFIN ĢD || Apropriācijas || 0,045 || 0,043 || 0,031 || 0,010 || 0,016 || 0,145
 KOPĀ – Daudzgadu finanšu shēmas 5. IZDEVUMU KATEGORIJAS apropriācijas || (Saistību summa = maksājumu summa) || 0,045 || 0,043 || 0,031 || 0,010 || 0,016 || 0,145
 EUR miljonos (trīs zīmes aiz komata)
 || || || 2013. gads[21] || 2014. gads || 2015. gads || 2016. gads || 2017. gads || KOPĀ
 KOPĀ – Daudzgadu finanšu shēmas 1.–5. IZDEVUMU KATEGORIJAS apropriācijas || Saistības || 0,095 || 0,043 || 0,031 || 15,46 || 7,216 || 22,845
 Maksājumi || 0,045 || 0,093 || 0,031 || 15,36 || 7,316 || 22,845
 3.2.2. Paredzamā ietekme uz
 darbības apropriācijām
 –
 ̈ Priekšlikums/iniciatīva neparedz izmantot darbības
 apropriācijas
 –
 X Priekšlikums/iniciatīva paredz darbības
 apropriāciju izmantošanu šādā veidā:
 Saistību apropriācijas EUR miljonos
 (trīs zīmes aiz komata)
 Norādīt mērķus un rezultātus ò || || || || || || || ||
 ||
 || || || || || || || || || || || ||
 KONKRĒTAIS MĒRĶIS Nr. 1[22] || || || || || || || || || || ||
 || || 2013. gads || 2014. gads || 2015. gads || 2016. gads || 2017. gads || ||
 || Rezultātu veids || Skaits || Izmaksas || Skaits || Izmaksas || Skaits || Izmaksas || Skaits || Izmaksas || Skaits || Izmaksas || Kopējais rezultātu skaits || Kopējās izmaksas
 - 1. rezultāts || Operatīvais novērtējums || 1 || 0,05 || || || || || || || || || 1 || 0,05
 - 2. rezultāts || Ex-post izvērtējums || || || || || || || 1 || 0,15 || || || 1 || 0,15
 - 3. rezultāts || Garantiju fonda finansējums || || || || || || || 1 || 15,3 || 1 || 7,2 || 2 || 22,5
 Starpsumma – konkrētais mērķis Nr. 1 || 1 || 0,05 || || || || || 2 || 15,45 || 1 || 7,2 || 4 || 22,7
 KOPĒJĀS IZMAKSAS || 1 || 0,05 || || || || || 2 || 15,45 || 1 || 7,2 || 4 || 22,7
 3.2.3. Paredzamā ietekme uz
 administratīvajām apropriācijām
 3.2.3.1. Kopsavilkums
 –
 ̈ Priekšlikums/iniciatīva neparedz izmantot
 administratīvās apropriācijas
 –
 X Priekšlikums/iniciatīva paredz izmantot
 administratīvās apropriācijas šādā veidā:
 EUR miljonos
 (trīs zīmes aiz komata)
 || 2013. gads[23] || 2014. gads || 2015. gads || 2016. gads || 2017. gads || Norādīt tik gadu, cik nepieciešams ietekmes ilguma atspoguļošanai (skatīt 1.6. punktu) || KOPĀ
 Daudzgadu finanšu shēmas 5. IZDEVUMU KATEGORIJA || || || || || || || || ||
 Cilvēkresursi || 0,030 || 0,028 || 0,021 || 0,010 || 0,016 || || || || 0,105
 Pārējie administratīvie izdevumi || 0,015 || 0,015 || 0,010 || || || || || || 0,040
 Starpsumma – daudzgadu finanšu shēmas 5. IZDEVUMU KATEGORIJA || 0,045 || 0,043 || 0,031 || 0,010 || 0,016 || || || || 0,145
 Ārpus daudzgadu finanšu shēmas 5. IZDEVUMU KATEGORIJAS[24] || || || || || || || || ||
 Cilvēkresursi || || || || || || || || ||
 Pārējie administratīvie izdevumi || || || || || || || || ||
 Starpsumma – ārpus daudzgadu finanšu shēmas 5. IZDEVUMU KATEGORIJAS || || || || || || || || ||
 KOPĀ || 0,045 || 0,043 || 0,031 || 0,010 || 0,016 || || || || 0,145
 Vajadzīgās
 administratīvās apropriācijas tiks nodrošinātas no ĢD
 apropriācijām, kas jau ir piešķirtas darbības
 pārvaldībai un/vai ir pārdalītas attiecīgajā
 ģenerāldirektorātā, vajadzības gadījumā
 izmantojot arī vadošajam ĢD gada budžeta sadales procedūrā
 piešķirtus papildu resursus un ņemot vērā budžeta
 ierobežojumus.
 3.2.3.2. Paredzamās
 vajadzības pēc cilvēkresursiem
 –
 ̈ Priekšlikums/iniciatīva neparedz cilvēkresursu izmantošanu
 –
 X Priekšlikums/iniciatīva paredz
 cilvēkresursu izmantošanu šādā veidā:
 Aplēse izsakāma ar pilnslodzes ekvivalentu
 || 2013. gads || 2014. gads || 2015. gads || 2016. gads || 2017. gads || Norādīt tik gadu, cik nepieciešams ietekmes ilguma atspoguļošanai (skatīt 1.6. punktu)
  Štatu saraksta amata vietas (ierēdņi un pagaidu darbinieki) ||
 01 01 01 01 (Galvenā mītne un Komisijas pārstāvniecības) || 0,227 || 0,212 || 0,159 || 0,076 || 0,121 || || ||
 XX 01 01 02 (Delegācijas) || || || || || || || ||
 XX 01 05 01 (Netiešā pētniecība) || || || || || || || ||
 10 01 05 01 (Tiešā pētniecība) || || || || || || || ||
  Ārštata darbinieki (izsakot ar pilnslodzes ekvivalentu – FTE)[25]
 XX 01 02 01 (CA, INT, SNE, ko finansē no vispārīgajām apropriācijām) || || || || || || || ||
 XX 01 02 02 (CA, INT, JED, LA un SNE delegācijās) || || || || || || || ||
 XX 01 04 yy[26] || - galvenajā mītnē || || || || || || || ||
 - delegācijās || || || || || || || ||
 XX 01 05 02 (CA, SNE, INT – netiešā pētniecība) || || || || || || || ||
 10 01 05 02 (CA, SNE, INT – tiešā pētniecība) || || || || || || || ||
 Citas budžeta pozīcijas (precizēt) || || || || || || || ||
 KOPĀ || 0,227 || 0,212 || 0,159 || 0,076 || 0,121 || || ||
 XX ir attiecīgā politikas joma vai
 budžeta sadaļa.
 Vajadzības pēc
 cilvēkresursiem tiks nodrošinātas, izmantojot attiecīgā
 ĢD darbiniekus, kuri jau ir iesaistīti konkrētās
 darbības pārvaldībā un/vai ir pārgrupēti
 attiecīgajā ģenerāldirektorātā, vajadzības
 gadījumā izmantojot arī vadošajam ĢD gada budžeta sadales
 procedūrā piešķirtus papildu resursus un ņemot
 vērā budžeta ierobežojumus.
 Veicamo uzdevumu apraksts
 Ierēdņi un pagaidu darbinieki || Nodaļas vadītājs: uzraudzīt un pārvaldīt darbību, vienoties par aizdevuma nolīguma pārbaudes ziņojumiem, vadīt pārbaudes apmeklējumus un novērtēt nosacījumu izpildē gūtos panākumus Referents: sagatavot saprašanās memorandu, sazināties ar iestādēm un starptautiskām finanšu iestādēm, sazināties ar neatkarīgiem ekspertiem operatīvā novērtējuma un ex-post izvērtējuma jautājumos, veikt pārbaudes komandējumus, sagatavot Komisijas dienestu ziņojumus un Komisijas procedūras saistībā ar palīdzības pārvaldību.
 Ārštata darbinieki || Nav norādīts
 3.2.4. Saderība ar
 kārtējo daudzgadu finanšu shēmu
 –
 X Priekšlikums/iniciatīva atbilst
 kārtējai daudzgadu finanšu shēmai.
 3.2.5. Trešo personu iemaksas
 –
 X Priekšlikums/iniciatīva neparedz trešo
 personu līdzfinansējumu
 3.3. Paredzamā ietekme uz
 ieņēmumiem
 X Priekšlikums/iniciatīva
 finansiāli neietekmē ieņēmumus.
 [1] Lēmums Nr. 1025/2013/ES (2013. gada 22. oktobris)
 par makroekonomiskās finansiālās palīdzības
 piešķiršanu Kirgizstānas Republikai; projekts lēmumam par
 makroekonomiskās finansiālās palīdzības
 piešķiršanu Jordānijas Hāšimītu Karalistei; šo lēmumu
 paredzēts pieņemt 2013. gada decembrī.
 [2] Sākot ar 2014. gada budžetu, budžeta
 pozīcija 01 04 01 14 kļūst par budžeta
 pozīciju 01 03 06.
 [3] OV C [...], [...], [...]. lpp.
 [4] Eiropas Parlamenta 2012. gada ... nostāja un
 Padomes 2012. gada ... lēmums.
 [5] Eiropas Parlamenta un Padomes Regula (ES) Nr. 182/2011
 (2011. gada 16. februāris), ar ko nosaka normas un
 vispārīgus principus par dalībvalstu kontroles mehānismiem,
 kuri attiecas uz Komisijas īstenošanas pilnvaru izmantošanu
 (OV L 55, 28.2.2011., 13. lpp.).
 [6] Padomes Lēmums 2010/427/ES (2010. gada 26. jūlijs),
 ar ko nosaka Eiropas Ārējās darbības dienesta
 organizatorisko struktūru un darbību (OV L 201, 3.8.2010., 30. lpp.).
 [7] Padomes Regula (EK, Euratom) Nr. 480/2009 (2009. gada
 25. maijs), ar ko izveido Garantiju fondu ārējai darbībai
 (OV L 145, 10.6.2009., 10. lpp.).
 [8] Eiropas Parlamenta un Padomes Regula (ES, Euratom)
 Nr. 966/2012 (2012. gada 25. oktobris) par finanšu noteikumiem,
 ko piemēro Savienības vispārējam budžetam, un par Padomes
 Regulas (EK, Euratom) Nr. 1605/2002 atcelšanu (OV L 298, 26.10.2012., 1. lpp.).
 [9] Komisijas Deleģētā regula (ES)
 Nr. 1268/2012 (2012. gada 29. oktobris) par Eiropas Parlamenta
 un Padomes Regulas (ES, Euratom) Nr. 966/2012 par finanšu
 noteikumiem, ko piemēro Savienības vispārējam budžetam,
 piemērošanas noteikumiem (OV L 362, 31.12.2012., 1. lpp.).
 [10] Padomes Regula (EK, Euratom) Nr. 2988/95 (1995. gada
 18. decembris) par Eiropas Kopienu finanšu interešu aizsardzību
 (OV L 312, 23.12.1995., 1. lpp.).
 [11] Padomes Regula (EK, Euratom) Nr. 2185/96 (1996. gada
 11. novembris) par pārbaudēm un apskatēm uz vietas, ko
 Komisija veic, lai aizsargātu Eiropas Kopienu finanšu intereses pret
 krāpšanu un citām nelikumībām (OV L 292, 15.11.1996.,
 2. lpp.).
 [12] Eiropas Parlamenta un Padomes Regula (ES, Euratom)
 Nr. 883/2013 (2013. gada 11. septembris) par izmeklēšanu,
 ko veic Eiropas Birojs krāpšanas apkarošanai (OLAF), un ar ko
 atceļ Eiropas Parlamenta un Padomes Regulu (EK) Nr. 1073/1999 un
 Padomes Regulu (Euratom) Nr. 1074/1999 (OV L 248, 18.9.2013.,
 1. lpp.).
 [13] ABM: budžeta vadība pa darbības
 jomām – ABB: budžeta līdzekļu sadale pa darbības
 jomām.
 [14] Skaidrojumus par pārvaldības veidiem un atsauces
 uz Finanšu regulu skatīt BudgWeb tīmekļa vietnē: http://www.cc.cec/budg/man/budgmanag/budgmanag_en.html.
 [15] Sākot ar 2014. gada budžetu, budžeta
 pozīcija 01 04 01 14 kļūst par budžeta
 pozīciju 01 03 06.
 [16] Dif. – diferencētās apropriācijas, nedif. –
 nediferencētās apropriācijas.
 [17] EBTA – Eiropas Brīvās tirdzniecības
 asociācija.
 [18] Kandidātvalstis un attiecīgā
 gadījumā potenciālās kandidātvalstis no
 Rietumbalkāniem.
 [19] N gads ir gads, kurā
 priekšlikumu/iniciatīvu sāk īstenot.
 [20] Tehniskais un/vai administratīvais atbalsts un ES
 programmu un/vai darbību īstenošanas atbalsta izdevumi
 (kādreizējās „BA” pozīcijas), netiešā
 pētniecība, tiešā pētniecība.
 [21] N gads ir gads, kurā priekšlikumu/iniciatīvu
 sāk īstenot.
 [22] Kā aprakstīts 1.4.2. punktā
 ,,Konkrētie mērķi...”.
 [23] N gads ir gads, kurā
 priekšlikumu/iniciatīvu sāk īstenot.
 [24] Tehniskais un/vai administratīvais atbalsts un ES
 programmu un/vai darbību īstenošanas atbalsta izdevumi (kādreizējās
 „BA” pozīcijas), netiešā pētniecība, tiešā
 pētniecība.
 [25] CA – līgumdarbinieki, LA –
 vietējie darbinieki, SNE – valstu norīkotie eksperti, INT
 – pagaidu darbinieki („Intérimaire”), JED – jaunākie eksperti
 delegācijās (Jeune Expert en Délégation).
 [26] Ārštata darbiniekiem paredzēto maksimālo
 summu finansē no darbības apropriācijām
 (kādreizējām „BA” pozīcijām).